Annin usko
Talvi-illan tähtilöitä,
 noita taivaan kynttilöitä
 pieni Anni katsastaa.
 – Nyt on juhla taivahassa:
 kaikki lamput loistamassa!
 – innossaan hän huudahtaa.

 Toisin taaskin usvailloin,
 kun ei tuika tähdet silloin,
 Anni miettii mielessään:
 – yö nyt lienee taivahissa,
 kaikki lamput sammuksissa.
 – Mutta äiti lausuu näin:

 – Taivaassa ei konsaan maata,
 konsaan juhlimasta laata,
 sammuteta lamppuja,
 vaikket aina, Anni kulta,
 voikkaan nähdä taivaan tulta
 talvi-iltain usvilta.

1898.